নোটবাতিল নিয়ে তিনি রাস্তায় নেমেছেন। এটিএম-এর লাইনে দাঁড়িয়ে টাকাও তুলেছিলেন। মোদী সরকারের বিরুদ্ধে বিরোধী দলগুলির প্রতিবাদের নেতৃত্বও তিনি দিচ্ছেন। বৃহস্পতিবার প্রধানমন্ত্রীর সঙ্গে ই-ওয়ালেট সংস্থার যোগসাজসের অভিযোগও করেছেন। শুক্রবার কংগ্রেস সহ-সভাপতি রাহুল গাঁধী বোমা ফাটালেন।
নোটবাতিল ইস্যুতে শুরু থেকেই সংসদের শীতকালীন অধিবেশন অচল করে রেখেছে বিরোধীরা। তাঁদের দাবি প্রধানমন্ত্রীকে সংসদে থেকে প্রত্যেকের বক্তব্য শুনতে হবে। তাঁকে সব প্রশ্নের উত্তর দিতে হবে। আলোচনার পরে ভোটাভুটি করতে হবে। কিন্তু সরকার সব দাবি মানতে নারাজ।
শুক্রবারও নোটবাতিল ইস্যুতে সংসদে আলোচনা হয়নি। সরকার আলোচনা করতে চাইছে না বলে অভিযোগ করেন রাহুল, ‘নোটবাতিল দেশের ইতিহাসে সবচেয়ে বড় কেলেঙ্কারি। আমি লোকসভায় বলতে চাই। আমি সব বলব ওখানে। গত একমাস ধরে আমরা নোটবাতিল নিয়ে আলোচনা করতে চাইছি। কিন্তু সরকার আলোচনা থেকে পালিয়ে বেড়াচ্ছে।’
এই প্রসঙ্গেই রাহুল বলেন, ‘আমাকে একবার বলার সুযোগ দিক। দেখবেন, কেমন ভূমিকম্প এনে দিই।’